**"14 февруари- Опиянение на сърцето, омая на ума"**

Какво е всъщност любовта? Отговорът много зависи от срещата на човека с любовта, така тя от една страна може да бъде болезнена и опасна, а от друга като красива магия, която е силно желана. Опиянието на сърцето и омаята на ума са двата феномена за съществуването на любовта. Опиянението на сърцето се отнася до физическата и емоционална зависимост от любовта и може да бъде сравнено с ефекта на наркотична зависимост. Омаята на ума се отнася до емоционалното въздействие и наситеността, която любовта може да има върху нашето мислене и възприятие. "Опиянение на сърцето, омая на ума" е фраза, отразяваща истината, че любовта е мощна и вълнуваща сила, която може да ни промени и да ни пренесе в нови хоризонти. Тези две състояния породени от любовта много често имат кратко въздействие над влюбените. След загубата им те причиняват празнина във влюбените и пораждат чувството за свършена любов. Може би основната причина за множеството кратки любовни истории са причинени точно от скоростта, с която се случват настоящите любови.

Нека, за да разберем смесените чувства породени от любовта, да се върнем на най-горния въпрос и да разкрием същността на любовта. Например Сократ казва: "Това, което нямаме, това, което не сме, това, което ни липсва, това са обектите на желанието и любовта" т.с. той вижда любовта не като спонтанно породено чувство, а като предмет, който се използва за запълване на някаква празнина, любовта за него е необходимост. А българският философ Петър Дънов казва: "Смисълът на живота се състои в това, да намериш онзи, който те обича, и когото ти да обичаш." Той поставя любовта в централната част на живота. За него тя дава смисъл на човешкото съществуване.

Ако трябва аз да опиша любовта, за мен тя нито е пеперудки в стомаха, нито омая на ума. Истинската любов няма годност тя е вечна. Тя живее в очите на баба, която след смъртта на дядо обича всичко, което той някога е направил, купил или дори докосвал. Тя продължава да прави всичко както е правила когато дядо е бил жив , например готви това, което дядо е обичал дори тя самата да не обича. Мисля, че така тя иска да зарадва дядо, който вярва, че я следи от най-хубавото място. Също понякога наблюдавам как погледа ѝ се задълбочава в празнината имам чувството, че за миг се откъсва от нас и отива в спомените си с дядо. А когато се отвори тема за любовта им в лицето на баба се появява сладка усмивка, като на срамежливо момиченце. И аз винаги искам да разкаже нещо повече. А баба винаги отговаря така: " Не си играй с мене, чедо! От нас е минало вече, какво да ти говоря за любов? Знам ли я аз, като дойдох на дядо ти бях 18-годишно младо момиче. Не знам и аз как стана, но знам, че първо неговите очи видях, неговата ръка хванах, на никой друг. Ах, заедно колко трудности видяхме, колко пъти ядохме сол и хляб двамата пък на никого не казахме нищо. Заедно порастнахме, чедо, заедно" и точно тук пак се задълбочаваше погледа ѝ, за миг се откъсваше от нас и после пак продължаваше, така: "Разбрали сега, чедо мое, аз не знам какво да ти кажа за любовта, аз не познавам ничий сърце освен сърцето на дядо ти " Винаги така казваше, но не знаеше, че всъщност аз толкова добре виждах любовта ѝ, която се срамуваше да ми разкаже.

С годините наистина забелязвам, че любовта годност няма, стига тя да е истинска. Ако обичаш някого ти започваш да обичаш нещата, които прави и обича, изобщо приличаш на него. А когато настъпи раздялата независеща от нас, тогава любовта не свършва, а напротив към нея се добавя болката причинена от липсата на любимия. Любовта пораства и се превръща в нещо много по-силно. Човекът, който обичаме физически не съществува, но всъщност той живее в нашите избори, дейсвия, спомени... и най-вече той продължава да живее в нашето сърце. Ако обичаме някого нищо не може да ни раздели, както казва П. Славейков: „За сърцата що се любят и смъртта не е раздяла”.

**Белгин Неджметинова Мустафова**, 19 години, специалност „Растениевъдство“